Fabergéegg

Fabergéegg er betegnelse på  juvelbelagte påskeegg laget av  Peter Carl Fabergé for de russiske tsarene mellom 1885 og 1917. Eggene regnes som noe av det fremste som er laget innen gullsmedkunst. Det ble totalt produsert 57 stykker.

Fabergé og hans gullsmeder designet og konstruerte det første egget i 1885 på bestilling fra tsar Aleksander III. Det skulle være en påskeoverraskelse til tsarens kone tsarina Maria. På utsiden så det ut som et vanlig egg belagt med hvitt gull, men når man åpnet det kom plommen til syne, denne var av gull. Inni plommen var det en liten høne av gull og inni hønen var det en liten krone med en rubin i midten.

Tsarinaen ble så glad for gaven at Aleksander utnevnte Fabergé til hoffleverandør og la inn bestilling på en påskegave til hver påfølgende påske siden. Fabergé sto helt fritt i utformingen så lenge det ble unikt og overraskende. Tsar Nikolaj II fortsatte tradisjonen, men bestilte to egg i året slik at både hans kone Alexandra og hans mor skulle få hver sitt.

Etterhvert ble eggene så avanserte at det tok opp imot et år å designe og produsere ett egg. Når konseptet endelig ble valgt jobbet dusinvis av kunstnere med å sette sammen prosjektet. Temaene og utseendet til eggene varierte betydelig. For eksempel hadde et egg den transsibirske jernbanen som motiv, med utsiden dekorert med et kart over ruten og et lite togsett av gull på innsiden.

Totalt ble det produsert 57 originale egg. «St. Georgs orden-egget» forlot Russland med Maria Feodorovna i 1918, men resten ble igjen i Russland. Noen forsvant i plyndringene under den russiske revolusjon og noen ble låst inne i hvelvene i Kreml. I 1930 og tiden etterpå solgte Josef Stalin 14 av eggene på vestlige kunstauksjoner for å skaffe penger. Noen av eggene ble ved første frembud solgt for så lite som 400 dollar. Noen av disse eggene ble kjøpt av Armand Hammer. 

Per 2006 er bare 21 egg fortsatt i Russland. De fleste av disse vises fram på Kremls militærmuseum. Ni egg ble i februar 2004 kjøpt av Viktor Vekselberg, en russisk oljemillionær. Mindre samlinger finnes også på forskjellige museum rundt om i verden. Fire egg finnes i private samlinger og åtte egg er fortsatt savnet.

Liste over Fabergé-egg 
 1885 Hønseegget (Vekselberg-samlingen, Russland)
 1886 Høne med safiranheng (savnet)
 1887 Blå slangeklokke (fyrst Rainier III av Monacos samling, Monaco)
 1888 Kjerub med vogn (savnet)
 1889 Nécessaire (savnet)
 1890 Danske palasser (New Orleans Museum of Art, USA)
 1891 Pamjat Azova (hyllest til panserkrysseren som tok kronprins Nikolaj på jordomseiling, Kreml militærmuseum, Moskva)
 1892 Diamantgitter (privat samling)
 1893 Kaukasus (New Orleans Museum of Art, New Orleans, Louisiana, USA)
 1894 Renessanse (Vekselbergsamlingen, Russland)
 1895 Roseknopp (Vekselbergsamlingen, Russland)
 1895 Tolv monogrammer (Hillwood Museum, Washington, DC, USA)
 1896 Rotrerende miniatyrer (Virginia Museum of Fine Arts, Virginia, USA)
 1896 Aleksander III (savnet)
 1897 Kroning (Vekselbergsamlingen, Russland)
 1897 Lilla emalje (savnet)
 1898 Liljekonvall (Vekselbergsamlingen, Russland)
 1898 Pelikan (Virginia Museum of Fine Arts, Virginia, USA)
 1899 Liljebukettklokke (Kreml militærmuseum, Moskva)
 1899 Stemorsblomst (privat samling)
 1900 Den transsibirske jernbanen (Kreml militærmuseum, Moskva)
 1901 Villblomsterbukett (Royal Collection, Storbritannia)
 1901 Gattsjinapalasset (Walters Art Museum, Baltimore, USA)
 1902 Kløver (Kreml militærmuseum, Moskva)
 1902 Empirenefritt (savnet)
 1903 Peter den store (Virginia Museum of Fine Arts, Virginia, USA)
 1903 Dansk jubileum (savnet)
 1903 Hane (Vekselbergsamlingen, Russland)
 1906 Moskvas Kreml (Kreml militærmuseum, Moskva)
 1906 Svane (Fondation Edouard et Maurice Sandoz, Sveits)
 1907 Rosegitter (Walters Art Museum, Baltimore, USA)
 1907 Vugge med kranser (privat samling)
 1908 Aleksanderpalasset (Kreml militærmuseum, Moskva)
 1908 Påfugl (Fondation Edouard et Maurice Sandoz, Sveits)
 1909 Keiserskipet Standart (Kreml militærmuseum, Moskva)
 1909 Til minne om Aleksander III (savnet)
 1910 Aleksander III til hest (Kreml militærmuseum, Moskva)
 1910 Søylegang (Royal Collection, Storbritannia)
 1911 Laurbærtre (Vekselbergsamlingen, Russland)
 1911 Femtenårsjubileet (Vekselbergsamlingen, Russland)
 1912 Tsarevitsj (Virginia Museum of Fine Arts, Virginia, USA)
 1912 Napoleonsk (New Orleans Museum of Art, USA)
 1913 Romanovenes trehundreårsjubileum (Kreml militærmuseum, Moskva)
 1913 Vinter (privat samling)
 1914 Mosaikk (Royal Collection, Storbritannia)
 1914 Grisaille (Hillwood Museum, Washington, D.C.)
 1915 Røde Kors med keiserlige portretter (Virginia Museum of Fine Arts, Virginia, USA)
 1915 Røde Kors med triptyk (Cleveland Museum of Art, Cleveland, Ohio, USA)
 1916 Sankt Georgsordenen (Vekselbergsamlingen, Russland)
 1916 Militærstål (Kreml militærmuseum, Moskva)
 1917 Stjernebilde (Fersman mineralogiske institutt, Moskva)
 1917 Bjørk (Russlands nasjonalmuseum, Moskva)

Litteratur
Faber, Toby. Faberge's Eggs: The Extraordinary Story of the Masterpieces That Outlived an Empire. Random House (2008) 
Forbes, Christopher og Johann Georg Prinz von Hohenzollern. FABERGE; The Imperial Eggs. Prestel (1990). ASIN B000YA9GOM
Lowes, Will. Fabergé Eggs: A Retrospective Encyclopedia. Scarecrow Press (2001) 
Snowman, A Kenneth. Carl Faberge: Goldsmith to the Imperial Court of Russia. Gramercy (1988)

Eksterne lenker 
 

Russisk kultur
Kunst
Eponymer